**Razvojne jezične teškoće** odnose se na djecu čije su jezične vještine siromašne u odnosu na dob djeteta i njegove neverbalne sposobnosti. Postoje različiti profili djece s jezičnim teškoćama. Moguće je da se jezično izražavanje izdvoji kao izolirani problem ili slabija točka u odnosu na druge sposobnosti - tada govorimo o **ekspresivnim jezičnim teškoćama**. Djeca s **receptivnim jezičnim teškoćama** pokazuju da je razumijevanje jezika ispod razine primjerene za određenu kronološku dob.

**Obilježja jezično – govornog razvoja djece s posebnim jezičnim teškoćama su:**

* otežano usvajaju nove riječi
* nedostatan rječnik
* imaju teškoća s prizivanjem riječi
* imaju teškoće sa fonološkom svjesnošću (sposobnost raščlambe i stapanja glasova u riječi, prepoznavanja i stvaranja rime)
* prave sustavne i nesustavne pogreške u usvajanju pravilnih oblika imenica i glagola (padeži, rod i broj)
* slabije izdvajaju probleme i likove u pripovijedanju
* često se zapažaju teškoće u kratkotrajnoj verbalnoj memoriji
* izostavljaju riječi koje nemaju jasno značenje ili su jezično teške (najčešće veznici, zamjenice, pomoćni glagoli, prijedlozi, gramatički nastavci)
* otežano razumijevanje određenih kategorija riječi, riječi koje označuju prostorne, vremenske ili rodbinske odnose
* jezik shvaćaju doslovno, teže razumiju šale, sarkazam i ironiju
* tijekom konverzacije ne drže se teme razgovora, uključuju nevažne detalje
* posjeduju i slabije znanje o riječima i frazama koje je potrebno upotrijebiti u određenim govornim situacijama

Primjeri vježbi svih jezičnih razina:

FONOLOGIJA

* podizanje razine fonološke svjesnosti (uočavanje i produciranje rime, izdvajanje prvog i zadnjeg glasa u riječi, glasovna analiza i sinteza) – 1. i 2. razred
* nadopunjavanje rečenica izostavljanim slovima

*Pokraj p\_ći su zaspale dvije mačke.*

* odvajanje riječi u nizu

*Pasležiispredkućice*

* različite osmosmjerke i križaljke
* baratanje fonemima

*U riječi zamijeni prva dva slova slovom D.*

*Što si dobio? \_\_\_\_\_\_\_\_\_\_\_\_\_\_*

* pronalaženje pogrešno napisanih riječi

*ŠEŠIR, ŠIVLJA, JABUKA, PARPIKA*

MORFOLOGIJA

* oblikovanje umanjenica

*Mala kuća je kućica.*

*Mala gljiva je \_\_\_\_\_\_\_\_\_\_\_\_.*

* oblikovanje riječi u rečenici

*Dječak – imati –lijepi – pas*

* oblikovanje pridjeva iz imenica

*drvena kuća \_\_\_\_\_\_\_\_ prsten*

 *(drvo) (zlato)*

* ispravljanje morfoloških grešaka u rečenicama

*Vlasta je imala dugu kosu, ali se jučer ošišalo.*

SINTAKSA

* proširivanje rečenice

*Posudila sam jučer \_\_\_\_\_\_\_\_\_\_\_\_\_ gumicu jer sam ja svoju zaboravila.*

 *(čiju?)*

* slaganje rečenice iz pomiješanih riječi

*je – dan – bio – lijep – jučer*

* dovršavanje rečenica

*Pogledao sam prema nebu i \_\_\_\_\_\_\_\_\_\_\_\_\_\_*

SEMANTIKA

* opisati predmet
* odgonetnuti predmet koji je opisan od strane sugovornika
* navođenje sinonima (istoznačnice)
* navođenje antonima (suprotnosti)
* pronalaženje semantičkih grešaka u rečenicama

*Pojeo sam žlicu juhom. (Pojeo sam juhu žlicom)*

PRAGMATIKA

* primijeniti odgovarajući i prihvatljivi iskaz u zamišljenoj situaciji

*Zamoli prijatelja da ti posudi knjigu.*

* poticati pripovijedanje (ponoviti priču za govornim modelom, provjera razumijevanja, strukturiranje priče uz podršku u obliku slika koje označavaju ključne elemente priče)